b'\n_START_ARTICLE_\nHod Stuart\n_START_SECTION_\nZasebno \xc5\xbeivljenje\n_START_PARAGRAPH_\nStuart se je rodil v Ottawi kot najstarej\xc5\xa1i sin Williama Stuarta in Rachel Hodgson. Imel je dva brata, Alexa in Bruca, ter sestri, Jessie in Lottio. \xc5\xbde v mladosti se je ukvarjal s \xc5\xa1portom. O\xc4\x8de je bil dober igralec curlinga, nekaj \xc4\x8dasa je igral za klub Ottawa Curling Club, Hod in Bruce pa sta od mladih let igrala hokej, pogosto v isti ekipi. Stuart je igral tudi rugby in kanadski nogomet, kraj\xc5\xa1i \xc4\x8das tudi za lokalni profesionalni klub Ottawa Rough Riders._NEWLINE_Ob karieri hokejista je Stuart delal kot zidar, kasneje pa tudi z o\xc4\x8detom v gradbeni\xc5\xa1tvu. Znan je bil kot tiha oseba, ki za razliko od \xc5\xa1portnikov tistega \xc4\x8dasa ni \xc5\xbeelel javno govoriti o svojih \xc5\xa1portnih uspehih, le s prijatelji. Z Loughlin iz Quebeca sta se poro\xc4\x8dila okoli leta 1903 in imela dva otroka.\n_START_SECTION_\nHokejska kariera\n_START_PARAGRAPH_\nStuart je prvi\xc4\x8d zaigral v \xc4\x8dlanskem klubu v sezoni 1895/96, ko je igral za Rat Portage Thistlese iz severozahodnega Ontaria. Pred sezono 1899 je prestopil v Ottawa Hockey Club v ligi CAHL. V klubu je ostal tudi v sezoni 1900, ko je bil klubski kapetan. Preko o\xc4\x8detovih poslovnih povezav je leta 1900 dobil slu\xc5\xbebo v Quebecu, kjer se je pridru\xc5\xbeil klubu Quebec Bulldogs, prav tako v ligi CAHL. V slede\xc4\x8dih dveh sezonah je dosegel sedem golov na petnajstih tekmah._NEWLINE_Leta 1902 je Stuart podpisal za Pittsburgh Bankerse iz lige WPHL. Dogovor je izpodbijal klub Pittsburgh Victorias, ki si ga je prav tako lastil. Pravni spor so dobili Bankersi in obdr\xc5\xbeali Stuarta, slede\xc4\x8dega leta pa pripeljali \xc5\xa1e Bruca. Stuartu so ponudili pla\xc4\x8do 15 do 20 $ na teden, ob pla\xc4\x8di za slu\xc5\xbebo v Pittsburghu. Dosegel je sedem golov in osem podaj ter bil imenovan za najbolj\xc5\xa1ega branilca lige WPHL v sezoni 1903._NEWLINE_Po sezoni v Pittsburghu je Stuart prestopil v Portage Lakes Hockey Club iz severnega Michigana, za katerega je v sezoni 1903/04 odigral \xc5\xa1tirinajst prijateljskih tekem, na katerih je bil s trinajstimi goli \xc4\x8detrti klubski strelec. Z ustanovitvijo lige IPHL je Stuart zapustil Michigan in prestopil v Calumet Minerse, kjer je prevzel tudi vlogi trenerja in \xc5\xa1portnega direktorja, s pla\xc4\x8do 1.800 $. Za Calumete je dosegel osemnajst golov v sezoni 1904/05 ter pomagal klubu do osvojitve naslova lige, imenovan je bil tudi za najbolj\xc5\xa1ega branilca lige._NEWLINE_11. decembra 1905, pred za\xc4\x8detkom sezone 1905/06, je bil s strani lige suspendiran, ker so se nekateri zahodni klubu prito\xc5\xbeili, da je osvojil preve\xc4\x8d naslovov in je preve\xc4\x8d grob za ligo. 30. decembra ga je liga pomilostila in zaigral je za Pittsburgh Professionalse. Po koncu sezone Professionalsov je za Calumete zaigral na eni tekmi za naslov prvaka lige, toda zmagal je Portage Lakes Hockey Club. Ponovno je bil imenovan za najbolj\xc5\xa1ega branilca lige, dosegel je enajst golov. Kot visok hokejist s teko\xc4\x8dim na\xc4\x8dinom drsanja, velja za najbolj\xc5\xa1ega branilca svoje ere zaradi izstopajo\xc4\x8de igre tako v obrambi, kot tudi v napadu._NEWLINE_Klubi lige IPHL so vabili hokejiste v ZDA za vi\xc5\xa1je pla\xc4\x8de, zato so bili kanadski klubu prisiljeni povi\xc5\xa1ati pla\xc4\x8de svojim hokejistom, da bi jih zadr\xc5\xbeali. Stuart, ki ni bil zadovoljen z igranjem v Pittsburghu zaradi nasilja na tekmah, je od Dickieja Boona izvedel, da mu aktualni zmagovalci Stanleyjevega pokala Montreal Wanderersi iz lige ECAHA v primeru prestopa ponujajo najvi\xc5\xa1jo pla\xc4\x8do v klubu. 13. decembra 1906 je Stuart objavil pismo v reviji Montreal Star, kjer je opisal svoje nestrinjanje z ligo IPHL. Najve\xc4\x8dji poudarek je dal na sojenje, saj\xc2\xa0\xc2\xbbda tukaj ne znajo voditi hokeja, imenujejo najbolj neumne in nesposobne sodnike, kar se jih da najti\xc2\xab. Decembra 1906 Pittsburgh ni \xc5\xbeelel odigrati tekme proti klubu Michigan Soo, ker se niso strinjali z izbiro sodnika. \xc4\x8ceprav se je to v ligi IPHL pogosto dogajalo, je vodstvo kluba verjelo, da je v ozadju bojkota stal Stuart, in ga razre\xc5\xa1ilo pogodbe s klubom. Nevezan na klub, je Stuart zaigral za Wandererse, kjer si je njegovo prvo tekmo ogledalo 6.069 gledalcev. Sodeloval je v izzivu Wanderersov za Stanleyjev pokal proti New Glasgow Cubs iz Nove \xc5\xa0kotske 27. in 29. decembra 1906. Tako kot soigralci Riley Hern, Frank Glass, Moose Johnson in Jack Marshall je postal prvi profesionalni hokejist, ki se je potegoval za Stanleyjev pokal._NEWLINE_Stuart ni mogel ube\xc5\xbeati nasilju v ligi ECAHA. 12. januarja 1907 so Wanderersi igrali proti Ottawa Hockey Clubu, tekmo so dobili s 4:2. Charles Spittal iz Ottawe je, kot so opisali \xc4\x8dasniki,\xc2\xa0\xc2\xbbposkusil razbiti lobanjo Cecila Blachforda\xc2\xab, Alf Smith je udaril Stuarta\xc2\xa0\xc2\xbbs palico po senceh, da je negibno oble\xc5\xbeal\xc2\xab, Harry Smith pa je s palico udaril Ernesta Johnsona in mu zlomil nos. Stuart je bil za svoje ravnanje na tekmi pohvaljen, ker ni izgubil \xc5\xbeivcev, niti ni iskal ma\xc5\xa1\xc4\x8devanja, \xc4\x8deprav je utrpel najve\xc4\x8d naletov. Na sestanku lige 18. januarja so Montreal Victoriasi predlagali suspenz Spittala in Alfa za preostanek sezone, toda predlog ni bil sprejet in predsednik lige Fred McRobie je odstopil. Ko so hokejisti Ottawe naslednji\xc4\x8d gostovali v Montrealu, je policija aretirala Spittala, Alfa in Harryja. Alf in Harry sta prejela po 20 $ kazni, Harry pa je bil opro\xc5\xa1\xc4\x8den. Kljub nadaljevanju nasilja je Stuart pomagal Wanderersom do sezone brez poraza. Nato so sprejeli izziv Kenora Thistlesov za Stanleyjev pokal. Thistlesi so januarja zmagali v seriji, toda marca so si v povratni seriji Wanderersi priborili pokal nazaj. Stuart je nastopil v obeh serijah, \xc4\x8deprav ni dosegel gola, je ocenil prvo tekmo serije kot najbolj\xc5\xa1o v svoji karieri, kljub igranju z zlomljenim prstom na roki. Stuart je veljal za najbolj\xc5\xa1ega hokejista Wanderersov in je znal igrati na kateremkoli igralnem polo\xc5\xbeaju, to znanje pa je prena\xc5\xa1al tudi na soigralce.\n_START_SECTION_\nSmrt\n_START_PARAGRAPH_\nNaveli\xc4\x8dan stalnega nasilja je Stuart po osvojitvi Stanleyjevega pokala leta 1907 kon\xc4\x8dal svojo kariero in delal z o\xc4\x8detom v gradbeni\xc5\xa1tvu. Slu\xc5\xbebeno je bil poslan v Belleville, da bi nadziral izgradnjo tamkaj\xc5\xa1njega voja\xc5\xa1kega objekta za eno od o\xc4\x8detovih strank. V \xc4\x8dasu bivanja v Bellevillu je dobival ponudbe za pridru\xc5\xbeitev novoustanovljenem klubu. \xc5\xbdeleli so, da bi zasedel mesto \xc5\xa1portnega direktorja, podobno ponudbo je dobil tudi iz Peterborougha, kjer bi prejel enako visoko pla\xc4\x8do kot direktor \xc5\xbeeleznic. 23. junija 1907 popoldne se je Stuart s prijatelji odpeljal v bli\xc5\xbenji zaliv Bay of Quinte na plavanje. Odplaval je do bli\xc5\xbenjega svetilnika, kilometer od skupine, kjer je splezal na pomol in sko\xc4\x8dil v plitko vodo. Pri tem je z glavo zadel ob razbrazdane skale, pri \xc4\x8demer je utrpel razbito glavo in zlom vratu. V trenutku je bil mrtev. Njegovo truplo so prepeljali v Ottawo, kjer so ga po pogrebu v dru\xc5\xbeinski hi\xc5\xa1i pokopali na pokopali\xc5\xa1\xc4\x8du Beechwood.\n_START_SECTION_\nTekma vseh zvezd\n_START_PARAGRAPH_\nECAHA je za zbiranje denarja za vdovo in otroka priredila tekmo vseh zvezd, prvo tovrstno tekmo v \xc5\xa1portu. Okoli 3.800 gledalcev se je 2. januarja 1908 udele\xc5\xbeilo Spominske tekme Hoda Stuarta v Montrealu, vstopnice so bile razprodane ve\xc4\x8d dni pred tekmo. \xc4\x8casopis Montreal Herald jo je opisal kot\xc2\xa0\xc2\xbbedinstveno v zgodovini hokeja v Montrealu, \xc4\x8de ne kar v celotni Kanadi\xc2\xab. Montreal Wanderersi, nekdanji Stuartov klub, se je pomeril z najbolj\xc5\xa1imi hokejisti iz drugih klubov lige ECAHA. Westmount Arena je tekmo gostila brezpla\xc4\x8dno, ves izkupi\xc4\x8dek od tekme je \xc5\xa1el Stuartovi dru\xc5\xbeini, skupno 2.100 $. Dve vstopnici sta bili podeljeni na podlagi nagradne igre, v kateri so morali sodelujo\xc4\x8di po po\xc5\xa1ti sporo\xc4\x8diti, kdo bi moral nastopiti v mo\xc5\xa1tvu zvezd. Bolje uigrani Wanderersi so po polovici tekme vodili s 7:1 proti mo\xc5\xa1tvu zvezd, ki je prvi\xc4\x8d igralo skupaj. V drugi polovici so zaigrali bolje, vseeno pa so Wanderersi zmagali z 10:7.'